Oslo-Fagernes (Leirin) er Norges hardest subsidierte rute per passasjer

ENSOM PASSASJER: Arthur Nesse fløy tur/retur Fagernes syv-åtte ganger i fjor, enkelte ganger alene. Det betyr at han sto for over 0,5 prosent av rutens samlede passasjerantall i fjor. FotFoto: GJERMUND GLESNES / VG

Denne plassen koster staten 4800 kroner hver vei

GARDERMOEN-FAGERNES (VG) Det er gode grunner til at flyplassen på Fagernes kalles «Den himmelske freds plass».

Oppdatert 10. februar 2011

Fagernes Lufthavn Fagernes Lufthavn, Leirin ble bygget i 1987 og ligger 820 m.o.h.

Avinor eier og drifter flyplassen.

Det danske flyselskapet LOT LT har konsesjon på flyplassens eneste rute: til Gardermoen. Konsesjonsperioden går ut 31. mars 2012.

LOT LT får 12 millioner kroner i året for å fly konsesjonsruten.

I fjor fløy 2500 passasjerer Fagernes-ruten. I tillegg fløy 3921 passasjerer med charterfly.

I 2009 var passasjertallene hhv 4249 og 1084, og året før 3579 og 3840.

Kilde: Avinor Vis mer

VG tok turen tur/retur Gardermoen-Fagernes mandag morgen. Begge veiene var vi to passasjerer om bord i det 30 seters flyet fra DOT LT, inkludert VGs journalist.

Annonse Reise Fly

Hotell

Leiebil

Pakkereiser

Dermed kunne vi nyte upåklagelig service fra flyvertinnen: Personlig sikkerhetsgjennomgang uten mikrofon, kaffe uten ventetid, og fritt valg av sete. «Nesten som et privatfly,» som damen i innsjekkingen på Gardermoen sa det.

Passasjerantallet er omtrent som vanlig for flyene, som går til og fra Valdres to ganger om dagen mandag-fredag, og en gang på søndag - hver uke hele året.

For flyruten, som er regulert gjennom anbud, har nesten ikke passasjerer.

I hele fjor fløy kun 2500 passasjerer med de 984 innenriksflyene til og fra Fagernes, viser Avinors statistikk. Det gir et gjennomsnitt så vidt over 2,5.

- Jeg har flere ganger vært helt alene om bord, sier 53 år gamle Arthur Nesse, som vi deler fly med på returen til Oslo.

LES OGSÅ: Her er vårens flyrute-nyheter

12 millioner

Den største regningen tar Staten. Og den er ikke billig. DOT LT får hvert år 12 millioner kroner for å trafikkere ruten.

Hver passasjer kostet dermed staten 4800 kroner i fjor, ifølge beregningene til Transportøkonomisk institutt (TØI).

Sagt på en annen måte: Da VG fløy tur/retur Oslo-Fagernes mandag morgen, sponset fellesskapet billettene med 9600 kroner, forutsatt at årets passasjerantall blir det samme som i fjor. Selv betalte vi 998 kroner.

- Versting

- Fagernes er på en måte verstingen blant anbudsrundene, sier forskningsleder ved TØI, Jon Inge Lian. Han har ledet instituttets evaluering av anbudsrutene på oppdrag fra Samferdselsdepartementet.

I evalueringen anbefaler TØI å legge ned hele ruten.

- Det er den dyreste av alle anbudsrutene pr. passasjer. Og medregnet innsjekking kjører du omtrent like raskt til Oslo, sier Lian.

Artikkelen fortsetter under bildet.



GOD KUNDE: Susanne Engelmann går av flyet på Fagernes. Med rundt ti turer i fjor er hun blant dem som bruker ruten hyppig. Foto: GJERMUND GLESNES / VG

- Et nytt slag

I Valdres, der flyet lander en snau time forsinket på en perfekt brøytet flyplass, ser de annerledes på saken.

- Hvis de legger ned ruten, vil det være et nytt slag for Innlands-Norge, som allerede sliter med folketall og bedriftsnedleggelser, sier ordføreren i Nord-Aurdal, der Fagernes ligger, Helge Halvorsen.

Han mener at man ikke kan se på rutetrafikken til flyplassen alene.

- Uten rutefly vil ikke Avinor ha bemanning i tårnet. Dermed vil også chartertrafikken stoppe opp. Og den øker. Flyplassen er kjempeviktig for reiselivsnæringen både i Valdres, Hemsedal og deler av Hallingdal, argumenterer Ap-ordføreren.

I fjor fløy 3921 passasjerer med charterfly til eller fra Fagernes.

LES OGSÅ: Hva piloter ikke forteller deg

Skylder på rutetidene

Lufthavnsjef Per Einar Tveit mener avgangstidene - 07.55 og 17.15 fra Gardermoen med retur fra Fagernes én time senere - har en stor del av skylden for passasjersvikten.

Det er for sent for både videre flyforbindelser og de fleste forretningsmøter, fastslår han.

LES OGSÅ: Widerøe fortsetter som ensom svale i nord

- Jeg tror det er marked for fly til Fagernes. Men ikke fra Oslo. Det er så kort at det nesten ikke er vits i å fly, sier Susanne Engelmann på flyet til Fagernes.

Arthur Nesse tror at også Oslo-Fagernes kan ha livets rett, med bedre rutetider og regularitet.

- Men de skulle aldri ha lagt ned jernbanen. Tog hadde vært det beste, sier han.

Soria Moria-løfte

I Soria Moria-erklæringen har regjeringen blitt enig om at det regionale flyplassnettet skal bestå med mindre endringene har lokal oppslutning.

Samferdselsminister Magnhild Meltveit Kleppa sier likevel at departementet vil vurdere anbudsnettet meget nøye før neste anbudsrunde.

Hun understreker at TØI-rapporten ikke er departementets eneste kilde i dette arbeidet.

- Vi baserer oss også på høringsmøter med fylkeskommunene og tall for trafikkutviklingen, skriver hun i en e-post til VG.

Bli tilhenger av VG Reise på Facebook!

Publisert: 09.02.11 kl. 18:20 Oppdatert: 10.02.11 kl. 09:16

Les også

Mer om Reiseliv Luftfart